**SELETUSKIRI**

**Keskkonnaministri käskkirja „Keskkonnaministri 18.05.2015 käskkirja** **nr 461 muutmine“ juurde**

1. **Sissejuhatus**

Käskkiri kehtestatakse perioodi 2014–2020 struktuuritoetuse seaduse (edaspidi *struktuuritoetuse seadus*) § 16 lõike 1 alusel.

Käskkirja ja selle seletuskirja koostasid Keskkonnaministeeriumi looduskaitse osakonna nõunik Kadri Möller (e-post: kadri.moller@envir.ee, tel: 626 2876), välisfinantseerimise osakonna struktuurivahendite büroo peaspetsialist Kristi Graf (e-post: kristi.graf@envir.ee, tel: 626 2916) ja välisfinantseerimise osakonna struktuurivahendite büroo jurist Rene Lauk (e- post: rene.lauk@envir.ee, tel: 626 2965).

1. **Käskkirja sisu ja võrdlev analüüs**

Käskkiri koosneb kahest punktist, millest esimesega kehtestatakse uuesti muudetava käskkirja lisa 1 ja teisega kehtestatakse uuesti muudetava käskkirja lisa 2. Õigusselguse huvides on otsustatud kehtestada uus terviktekst.

Järgnevalt kajastatakse lisas 1 tehtavaid muudatusi.

1. Punktis 4.2 suurendatakse kaitstavate liikide või elupaikadega seotud objektide arvu väljundnäitajat 61-lt 64 objektini. Muudatus on seotud tegevuste muutmisega, mida on detailselt selgitatud käesoleva seletuskirja järgmises osas (lisas 2 tehtavad muudatused).
2. Punktis 7.3 muudetakse projekti kogueelarvet 2 359 000 eurolt 3 185 128 euroni. Eelarve suurendamine toimub meetme vabade vahendite arvelt ning on tingitud tegevuste elluviimisel tekkinud kallinemistest ning 415 950 euro ulatuses uute objektide lisamisest tegevuskavasse. Muudatused on detailselt põhjendatud käesoleva seletuskirja järgmises osas (lisas 2 tehtavad muudatused).
3. Punkti 9.3 muudetakse seoses E-toetuse kasutusele võtmisega. Projekti elluviija esitab maksetaotluse Struktuuritoetuse registri E- toetuse keskkonna (<http://etoetus.struktuurifondid.ee>) vormil. Erandjuhul edastada maksetaotlus info@kik.ee aadressile.
4. Punktis 11.1 muudetakse vahe- ja lõpparuannete esitamise korda seoses E- toetuse kasutamisega ning punktides 11.2 ja 11.4 täpsustatakse aruannetes esitatavat infot. Aruannetes tuleb anda ülevaade tegevustest, soetatud, rajatud ja rekonstrueeritud objektidest seoses kaitstavate liikide või elupaikadega, teave objektide arvu kohta ning väljund- ja tulemusnäitajate saavutamise hinnang projekti lõpuks. Samuti hinnata projekti panust punktis 4.2 toodud meetme tegevuse tulemusnäitajate saavutamisel.

E-toetuse aruandele lisatavad väljad kooskõlastab rakendusüksus eelnevalt rakendusasutusega.

1. Punktis 11.3 muudetakse vahearuande esitamise tähtajaks 20. jaanuar senise 01. veebruari asemel. Tähtaja varasemaks muutmise vajadus tuleneb Euroopa Komisjonile andmete esitamise ajast vastavalt Euroopa Parlamendi ja nõukogu määruse (EL) nr 1303/2013 artiklile 112.

Järgnevalt kajastatakse lisas 2 tehtavaid muudatusi.

Tulenevalt asjaolust, et tegevuste elluviimine on hangete pakkumuste planeeritust kõrgema maksumuse tõttu kallinenud, arvati tegevuste hulgast välja nende objektide rekonstrueerimine, mille elluviimisega ei ole alustatud ja mis ei ole esmatähtsad, ning muudeti allesjäänud objektide eelarveid. Lisatud uute objektide rekonstrueerimise hädavajadus on ilmnenud pärast käskkirja kinnitamist 2015. a kevadel.

1. Tegevuskavast võetakse välja kaks tegevust ja vähendatakse nelja tegevuse mahtu.

Välja võetakse järgmised tegevused:

* + Uljaste maastikukaitseala külastuseks vajaliku taristu rekonstrueerimine;
	+ Tabasalu loodusõpperaja rekonstrueerimine.

Mahtu vähendatakse järgmistel tegevustel:

* + Lahemaa rahvuspargi külastuseks vajaliku taristu rekonstrueerimine III etapp, kus rekonstrueerimata jääb Käsmu loodusrada;
	+ Kõrvemaa maastikukaitseala külastuseks vajaliku taristu rekonstrueerimine III etapp, kus rekonstrueerimata jääb Tammsaare-Järva-Madise loodusraja II etapp;
	+ Paunküla maastikukaitseala külastuseks vajaliku taristu rekonstrueerimine, kus rekonstrueerimata jääb Paunküla mägede lõkkekoht;
	+ Nõva maastikukaitseala külastuskorralduse infrastruktuuri rekonstrueerimine, kus rekonstrueerimata jääb Liivaneranna-Peraküla õpperada ja Keibu II lõkkekoht.

Tegevuste korrigeeritud maksumused ja panus näitajatesse on toodud Lisas 2.

1. Tegevuskavas korrigeeritakse järgnevate tegevuste maksumust ja ajakava.
	* Valgesoo maastikukaitseala Valgesoo vaatetorni rekonstrueerimine

Vaatetorni rekonstrueerimine, mis hõlmab projekteerimist, projekti ekspertiisi ja ehitustööd, vajab lisarahastust 75 000 eurot (uus eelarve 235 000 eurot) ja lõpptähtaja pikendamist kahe aasta võrra kuni 2020 detsembrini. Rekonstrueerimise hanke odavaim pakkumus lükati tagasi.

* Luhasoo maastikukaitseala külastustaristu rekonstrueerimine

Hangete (projekteerimine, ekspertiis, rekonstrueerimine ja omanikujärelevalve) tulemusel kujunes tegevuse maksumuseks 110 791,56 eurot. Tegevuse maksumus kallines võrreldes eelarves ettenähtuga 14 792 euro võrra.

* Iisaku parkmetsa kaitseala vaatetorni ja Tudusoo looduskaitseala külastuseks vajaliku taristu rekonstrueerimine

Tuginedes projektis raames läbiviidud vaatetorni hangetele ja objekti rekonstrueerimisprojekti mahtudele suurendatakse tegevuse eelarvet 10 000 euro võrra 146 000 euroni.

* Kurtna maastikukaitseala külastuseks vajaliku taristu rekonstrueerimine

Tuginedes projektis raames läbiviidud hangetele ja objekti rekonstrueerimisprojekti mahtudele (projekti koostamsel tuli arvestada kaitsekorralduskavas ettenähtud töödega) suurendatakse tegevuse eelarvet 50 000 euro võrra 102 300 euroni.

Lisatakse Nõmmjärve lõkkekoha rekonstrueerimine.

* Selisoo loodusala külastuseks vajaliku taristu rekonstrueerimine

Tuginedes projektis raames läbiviidud hangetele ja objekti rekonstrueerimisprojekti mahtudele suurendatakse tegevuse eelarvet 20 000 euro võrra 70 000 euroni.

* Marimetsa looduskaitseala vaatetorni rekonstrueerimine

Hangete tulemusel suurenes tegevuse maksumus senise eelarvega võrreldes 16512 eurot 46 512 euroni. Vaatetorn valmis planeeritust ca aasta varem, tegevuse maksumus ja ajakava uuendatud.

* Matsalu rahvuspargi Kloostri ja Suitsu vaatetorni rekonstrueerimine

Tegevuse elluviimist pikendatakse aasta võrra 2018 detsembrini, sest projekteerimise hange ebaõnnestus pakkujate puuduse tõttu.

* Kõrvemaa maastikukaitseala külastuseks vajaliku taristu rekonstrueerimine III etapp

Simisalu vaatetorni rekonstrueerimise ja Simisalu-Matsimäe loodusraja rekonstrueerimise hangete pakkumused ületasid eelarve summat 52 146 euroga, pakkumused lükati tagasi. Kolmanda objekti, Kakerdaja loodusraja II etapp hanget ei ole läbi viidud. Võttes aluseks eelnevalt läbi viidud hangete pakkumuste maksumuse (Simisalu-Matsimäe ja Kakerdaja loodusraja mahud on võrreldavad), siis vajab tegevus lisarahastust 122 146 eurot, et kõik objektid lõpetada. Tegevuse eelarve suurendatakse 265 146 euroni.

* Paunküla maastikukaitseala külastuseks vajaliku taristu rekonstrueerimine

Vaatamata lõkkekoha rajamisest loobumisele on matkaraja II etapi rekonstrueerimiseks vajalik suurendada tegevuse eelarvet 30 000 euro võrra 55 000 euroni.

* Kabli looduskaitseala külastust suunava taristu rekonstrueerimine

Tegevuse elluviimist pikendatakse ca kahe aasta võrra 2018 detsembrini.

* Lahemaa rahvuspargi külastuseks vajaliku taristu rekonstrueerimine III etapp

Tuginedes eelnevatele hangetele ja mahult sarnastele objektidele vajab Lahemaa rahvuspargi tegevus lisarahastust 142 000 eurot, st tegevuse eelarve suurendamist 333 000 euroni ja tegevuse pikendamist aasta võrra 2019 detsembrini.

* Käina lahe -Kassari maastikukaitseala külastusrajatiste rekonstrueerimine

Kavandatud tegevused viidi ellu üle kahe aasta varem ja planeeritust 3694 eurot madalama maksumusega. Tegevuse lõpp mai 2016 ja kogumaksumus 126 036 eurot.

* Vilsandi rahvuspargi Vilsandi vaatetorni rekonstrueerimine

Projekti tegevuse maksumus suurenes hangete tulemusel eelarves ettenähtuga võrreldes 10 914 euro võrra 59 214 euroni. Vaatetorn valmis planeeritust ca kaks aastat varem, tegevuse maksumus ja ajakava uuendatud.

* Endla looduskaitseala Endla järve vaatetorni rekonstrueerimine

Tuginedes projektis raames läbiviidud hankele ja objekti rekonstrueerimisprojekti mahtudele (võrreldav mahtude poolest Simisalu vaatetorniga) vajab tegevus lisarahastust 20 000 eurot, st tegevuse eelarve suurendamist 95 000 euroni. Lisaks pikendatakse tegevuse elluviimist kolme aasta võrra kuni 2020 detsembrini.

* Mukri maastikukaitseala külastusrajatiste rekonstrueerimine II etapp

Hangete tulemusel suurenes tegevuse maksumus senise eelarvega võrreldes 4208 eurot, 44 208 euroni.

1. Tegevuskavasse lisatakse järgnevad kolm uut tegevust.
* *Külastust suunava taristu rekonstrueerimine Nõmme-Mustamäe maastikukaitsealal*, mille eesmärk on suurima kaitseväärtuse Nõmme-Mustamäe nõlva kindlustamine ning tõusmist-laskumist võimaldava suurele külastuskoormusele vastava taristu väljaehitamine. Taimekooslustest esineb kaitsealal allikasoo-lodumetsa, lodumetsa, soostuvaid kooslusi, kõdusoometsa, salumetsa, laanemetsa, palumetsa, nõmmemetsa, liivikuid, looalasid ja aruniite. Tähelepanuväärsemad linnaoludes on allikasoo-lodumetsad, mida esineb Mustamäe nõlva all allikate alal, ja liivikud, mida esineb kaitseala ida- ja põhjaosas. Tegevuse käigus rajatakse kaitsealale tekkinud radadesüsteemile vajalik taristu – trepid, laudteed, koorepuru multši katted, piirded, käsipuud, tugiseinad, tõkendpostid, puitpalissaadid, infotahvlid, viidad. Teostatavad ehitustööd aitavad kaasa külastaja võimaliku negatiivse mõju minimeerimisele. Külastajad suunatakse aladele, kus häiring tundlikele ökosüsteemidele ja looduskeskkonnale on minimaalne. 2012. aastal valmis RMK tellimusel AKA Natura OÜ poolt koostatud Nõmme-Mustamäe MKA rekonstrueerimisprojekt (Keskkonnaametiga kooskõlastatud), milles on kirjeldatud maastiku säilitamiseks vajalikke meetmeid. Kavandatavate elementide (trepid, laudteed, piirded, tugiseinad, infotahvlid jm) kohta on valmistatud joonised ning skeemidel on täpsustatud nende paiknemine looduses. Nõlvadel on täpsustatud kohad, kus jalgratastega sõitmine on lubatud ja kus mitte. Et vältida nõlvaku jalami uhtumisest tingitud varinguid ja sademevee torustike ummistusi, on Rõõmuallika piirkonnas planeeritud allikakaevud, kuhu vesi läbi pöördfiltri kogutakse ja sademeveesüsteemi juhitakse.

Lisandub 6 kaitstavate liikide või elupaikadega seotud objekti, mis hõlmab kaevu, kahe trepi ning kolmes piirkonnas matkaraja rekonstrueerimist koos piirete, suunaviitade, käsipuude jms paigaldamisega.

* *Külastust suunava taristu rekonstrueerimine Teringi maastikukaitsealal*, mille raames projekteeritakse ja rekonstrueeritakse 4,5 km pikkune Teringi õpperada koos parkla ja lõkkekohaga. Rekonstrueerimise käigus uuendatakse amortiseerunud laudtee, kaetakse hakkpuiduga pinnasrada rabasaartel, renoveeritakse rajaäärsed puhkekohad, püstkoda ja ujumisplatvorm Alatsi järve ääres. Rekonstrueeritakse raja alguses olev parkla koos lõkkekoha, käimla, puukuuri ja katusealusega. Uuendatakse kaitseala kaitseväärtusi tutvustav info nii parklas kui raja ääres. Tegevus toimub vastavalt Tergingi maastikukaitseala kaitsekorralduskavale aastateks 2017-2026 ja see aitab hoida külastajate jaoks rajatud taristu korras, et vältida väärtusliku rabamaastiku tallamine, aidates sellega kaasa nii loodushariduse edendamisele kui ka loodusväärtuste kaitsmisele. Projekti käigus teostatavad rekonstrueerimistööd aitavad kaasa külastaja võimaliku negatiivse mõju minimeerimisele. Külastajad suunatakse aladele, kus häiring tundlikele ökosüsteemidele ja looduskeskkonnale on minimaalne. Taristu rekonstrueerimine aitab kaasa soostuvate ja soo-lehtmetsade (9080\*), huumustoiteliste järvede ja järvikute (3160), rabade (7110\*), siirde- ja õõtsiksoode (7140) ning vanade loodusmetsade (9010\*) kaitsele.
* *Rauna vaatetorni rekonstrueerimine*. Tegevuse raames projekteeritakse ja rekonstrueeritakse Rauna vaatetorn (26,5 m.) infotahvel ja viidad. Teostatavad rekonstrueerimistööd muudavad külastuskeskkonna turvaliseks ja paremini suunatavaks, aitavad vältida ja vähendada inimeste survet tundlikele liikidele ja elupaikadele (vanad loodusmetsad (9010\*), vanad laialehised metsad (9020\*), rohunditerikkad kuusikud (9050), oosidel ja moreenikuhjatistel kasvavad okasmetsad (9060), soostuvad ja soo-lehtmetsad (9080\*) ning siirdesoo- ja rabametsad (91D0\*)); samuti aitavad need kaasa erinevate liikide uurimistöödele (must toonekurg (*Ciconia nigra*), merikotkas (*Haliaeëtus albicilla*) sealhulgas rähnide seirele, soodustades nende liikide ja elupaikade seisundi säilimist ja parandamist. Korras külastustaristu aitab kaasa kaitseala kaitse-eeskirjas kehtestatud kaitse-eesmärkide täitmisele, milleks on loodusväärtuste loodusliku seisundi tagamine ning lähtub Viidumäe looduskaitseala kaitsekorralduskavast aastateks 2015-2024.

Tegevuste maksumused ja panus näitajatesse on toodud Lisas 2.

1. **Käskkirja vastavus EL õigusele**

Käskkirja koostamisel on järgitud järgmisi EL-i määruseid:

Euroopa Parlamendi ja nõukogu määrus (EL) nr 1303/2013, millega kehtestatakse ühissätted ühisesse strateegilisse raamistikku kuuluvate fondide – Euroopa Regionaalarengu Fondi, Euroopa Sotsiaalfondi, Ühtekuuluvusfondi, Maaelu Arengu Euroopa Põllumajandusfondi ja Euroopa Merendus- ja Kalandusfondi – kohta, nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta ning tunnistatakse kehtetuks määrus (EÜ) nr 1083/2006;

Euroopa Parlamendi ja nõukogu määrus (EL) nr 1300/2013, mis käsitleb Ühtekuuluvusfondi ja millega tunnistatakse kehtetuks määrus (EÜ) nr 1084/2006.

1. **Käskkirja mõju**

Käskkirjaga reguleeritava projekti tulemused aitavad kaasa kaitstavate liikide ja elupaikade seisundi parandamisele. Käesoleva käskkirja koostamise hetkel teadaoleva informatsiooni põhjal hindame, et meetme eelarve vahenditega saavutatakse mõõdikutele seatud sihttasemed.

1. **Käskkirja kooskõlastamine**

Käskkiri on kooskõlastatud Ühtekuuluvuspoliitika fondide rakenduskava 2014–2020 valdkondliku komisjoniga ning Rahandusministeeriumiga eelnõude infosüsteemi EIS kaudu.